സൂയ് രാജവംശം

581 എ.ഡി.മുതൽ 618 എ.ഡി. വരെയുള്ള 37 വർഷം മാത്രം ചൈന ഭരിച്ച  രാജവംശമാണ് **സൂയ് രാജവംശം**.( **Sui dynasty** ) 

തെക്കും വടക്കുമുള്ള രാജവംശങ്ങളെ ഏകീകരിച്ച് ചൈന മുഴുവനും ഹാൻ ചൈനീസ് വംശജരുടെ ഭരണത്തിങ്കീഴിൽ കൊണ്ടുവരാൻ സൂയ് രാജവംശത്തിന്റെ കാലത്ത് സാധിച്ചു. സൂയ് രാജവംശമുണ്ടാക്കിയ അടിത്തറയിലാണ് പിന്നീട് വന്ന താങ് രാജവംശം അവരുടെ സാമ്രാജ്യം പടുത്തുയർത്തിയത്.

ബുദ്ധമത വിശ്വാസിയായിരുന്ന സൂയി വെൻ ചക്രവർത്തി (നാരായണ) ആണു സൂയ് രാജവംശം സ്ഥാപിച്ചത്.
സൂയ് രാജവംശത്തിന്റെ തലസ്ഥാനമായിരുന്ന ചാങ്ഹാൻ (Chang'an) പിന്നീട് ഡാക്സിങ്(581–605) ലുയൊയാങ്(Luoyang 605–618) എന്നീ പേരുകളിലും അറിയപ്പെട്ടിരുന്നു. ഭൂപരിഷ്കരണം, മൂന്ന് വകുപ്പുകളും ആറു മന്ത്രിമാരും ഉൾപ്പെടുന്ന ഭരണസംവിധാനം, നാണയങ്ങളുടെ ഏകീകരണം, ബുദ്ധമതത്തിന്റെ പ്രചാരണം, ഗ്രാന്റ് കനാലിന്റെ നിർമ്മാണം,, ചൈനയിലെ വന്മതിലിന്റെ വിപുലീകരണം എന്നിവയാണ് സൂയ് രാജവംശത്തിന്റെ പ്രധാന സംഭാവനകൾ.

കൊറിയയിലെ മൂന്ന് രാജ്യങ്ങളിലൊന്നായ ഗൊഗുറെയോക്കെതിരായി നടത്തിയ സൈനികനീക്കങ്ങൾ,  പരാജയപ്പെട്ടതോടെ പൊട്ടിപ്പുറപെട്ട ജനകീയ കലാപങ്ങൾ, ചക്രവർത്തിയുടെ വധത്തിലും,  മുപ്പത്തിയേഴ് വർഷം മാത്രം നീണ്ടുനിന്ന ഈ രാജവംശത്തിന്റെ ഭരണത്തിന്റെ അവസാനത്തിനും കാരണമായി. 

## ചരിത്രം

### വെൻ ചക്രവർത്തിയും സൂയ് രാജവംശസ്ഥാപനവും
എ.ഡി. 577-ൽ തെക്കും വടക്കുമുള്ള രാജവംശങ്ങളുടെ അവസാന കാലത്തോടെ വടക്കൻ ഷൗ രാജവംശം, വടക്കൻ ക്വി രാജ്യത്തെ കീഴടക്കി ഉത്തരചൈനയെ ഏകീകരിച്ചു. ഹാൻ ചൈനീസ് വംശജരുടെ കീഴിലായിരുന്ന ദക്ഷിണ ചൈനയിലെ രാജ്യങ്ങൾ ന്യൂനപക്ഷമായിരുന്ന സിയാൻബീ ഭരണത്തിൻ കീഴിലായിരുന്ന ഉത്തര ചൈനയിലെ രാജാക്കൻമാർ കീഴടക്കുമെന്ന പ്രവണത അന്ന് നിലനിന്നിരുന്നു. വടക്കൻ ഷൗ കൊട്ടരത്തിലെ റീജന്റായിരുന്നു, ഹാൻ ചൈനീസ് വംശജനായ യാങ് ജിയാൻ. അദ്ദേഹത്തിന്റെ പുത്രി ഡൊവാഗർ ചക്രവർത്തിനിയും ബാല ചക്രവർത്തിയായിരുന്ന ജിങിന്റെ രണ്ടാനമ്മയും ആയിരുന്നു. കിഴക്കൻ പ്രവിശ്യകളിലെ സൈന്യത്തെ തകർത്തശേഷം യാങ് ജിയാൻ സിംഹാസനം പിടിച്ചെടുത്തു ചക്രവർത്തിയായി. ഷൗ രാജവംശത്തിലെ അൻപത്തി ഒൻപത് രാജകുമാരന്മാർവ് കൊന്നൊടുക്കിയെങ്കിലും അദ്ദേഹം *സംസ്കാരമുള്ള ചക്രവർത്തി* ("Cultured Emperor" എന്നാൺ* അറിയപ്പെട്ടിരുന്നത്.  വെൻ ചക്രവർത്തി മുൻ ഭരണാധികാരികൾ പിന്തുടർന്ന് വന്നിരുന്ന ഹാൻ വിരുദ്ധ നയങ്ങൾ നിർത്തലാക്കുകയും ഹാൻ കുടുംബപ്പേരായ *യാങ്* എന്ന പേർ സ്വീകരിക്കുകയും ചെയ്തു.

മുൻ ഹാൻ രാജവംശങ്ങളുടെ കാലഘട്ടത്തിൽ അധികാരമുണ്ടായിരുന്ന കോൺഫ്യൂഷ്യസ് പണ്ഡിതന്മാരുടെ പിന്തുണ നേടിയ വെൻ ചക്രവർത്തി,  ഒൻപത് റാങ്ക് സമ്പ്രദായത്തിന്റെ സ്വജനപക്ഷപാതവും അഴിമതിയും ഉപേക്ഷിക്കുകയും ചൈനയെ വീണ്ടും ഒന്നിപ്പിക്കുന്ന യുദ്ധങ്ങൾക്കായി തന്റെ സാമ്രാജ്യം ശക്തിപ്പെടുത്തുന്നതിന് നിരവധി പരിഷ്കാരങ്ങൾക്ക് തുടക്കം കുറിക്കുകയും ചെയ്തു.

തെക്കൻ ചൈനയെ കീഴടക്കാനായി വെൻ ചക്രവർത്തി ആയിരക്കണക്കിന് ബോട്ടുകൾ യാങ്‌സി നദിയിലെ ചെൻ രാജവംശത്തിന്റെ നാവിക സേനയെ  നേരിടാൻ സംഘടിപ്പിച്ചു. ഈ കപ്പലുകളിൽ ഏറ്റവും വലിയവയിൽ അഞ്ച് നിലകളുള്ള ഡെക്കുകളും 800 പേരെ വഹിക്കാനുള്ള ശേഷിയും വളരെ ഉയരവും ഉണ്ടായിരുന്നു. ശത്രു കപ്പലുകളെ ആക്രമിച്ച് കേടുപാടുകൾ വരുത്താനും അവയെ തുരത്താനും ഉപയോഗിച്ച 50 അടി നീളമുള്ള ആറ് ബൂമുകളാണ് ഈ വലിയ നാവിക കപ്പലുകളിൽ ഉണ്ടായിരുന്നത്. സിയാൻബീ വംശജരടക്കമുള്ള തദ്ദേശവാസികളോടൊപ്പം ആയിടയക്ക് സൂയി വംശം കീഴടക്കിയ തെക്ക് കിഴക്കൻ ഷെഷ്വാനിലെ ആളുകളുടെ സേവനവും ചെൻ രാജവംശത്തിനെതിരെയായുള്ള യുദ്ധത്തിനായി ഉപയോഗിച്ചു .

588-ൽ സൂയി യാങ്‌സി നദിയുടെ വടക്കൻ തീരത്ത്,സിചുവാൻ മുതൽ കിഴക്കൻ ചൈനാ കടൽ വരെ വ്യാപിച്ചുകിടക്കുന്ന പ്രദേശങ്ങളിലായി, 518,000 സൈനികരെ വിന്യസിച്ചു. ചെൻ രാജവംശത്തിന് അത്തരമൊരു ആക്രമണത്തെ നേരിടാൻ കഴിഞ്ഞില്ല. 589 ആയപ്പോഴേക്കും സുയി സൈന്യം ജിയാൻകാങ്ങിലേക്ക് (നാൻജിംഗ്) പ്രവേശിക്കുകയും അവസാന ചെൻ ചക്രവർത്തി കീഴടങ്ങുകയും ചെയ്തു. നഗരം നിലംപരിശാക്കപ്പെടുകയിം സുയി സൈന്യം ചെൻ പ്രഭുക്കന്മാരെ വടക്കോട്ട് കൊണ്ടുപോവുകയും ചെയ്തു.

## അവലംബം

## കുറിപ്പുകൾ

വർഗ്ഗം:ചൈനയിലെ രാജവംശങ്ങൾ